汪履道家觀所蓄煙雨蘆鴈圖
作者：釋德洪
朝代：宋

paragraphs: 西湖漠漠生煙雨，浦浦圓沙鳬鴈聚。
今日高堂素壁間，忽見西湖最西浦。
翩翻兩鴈方欲下，數隻飄然掠波去。
獨餘一隻方穩眠，有夢不成亦驚顧。
蕭梢碧蘆秋葉赤，青沙白石紛無數。
我本江湖不繫舟，爾輩况亦江湖侣。
令人便欲尋睿郎，呼船深入龍山塢。